b'\n_START_ARTICLE_\n\xc5\xbdivalstvo in rastlinstvo Jordanije\n_START_PARAGRAPH_\nRastlinstvo in \xc5\xbeivalstvo Jordanije je raz\xc5\xa1irjeno v razli\xc4\x8dnih naravnih habitatih. \xc4\x8ceprav je ve\xc4\x8dji del dr\xc5\xbeave pu\xc5\xa1\xc4\x8dava, ima ve\xc4\x8d geografskih regij, vsaka z raznolikostjo prilagojenih rastlin in \xc5\xbeivali. Najdbe fosilov ka\xc5\xbeejo, da so v regiji v obdobju paleolitika imeli sirske rjave medvede (Ursus arctos syriacus), azijske leve (Panthera leo leo), zebre, azijske slone in nosoroge, vendar so te vrste na tem obmo\xc4\x8dju zdaj izumrle._NEWLINE_Pred kratkim, v 20. stoletju, je zaradi lova lokalno izumrl arabski oriks, ve\xc4\x8d vrst jelenov in gazel pa je bilo zmanj\xc5\xa1anih na ostanke. Leta 1966 je bilo ustanovljeno Kraljevo dru\xc5\xa1tvo za varstvo narave za ohranjanje naravnih virov Jordanije, vzpostavljena so bila \xc5\xa1tevilna zavarovana obmo\xc4\x8dja, uvedeni so bili ohranjevalni ukrepi in programi reje v ujetni\xc5\xa1tvu, kar je povzro\xc4\x8dilo pove\xc4\x8danje \xc5\xa1tevila teh \xc5\xbeivali. Leta 1978 so v Jordanijo iz ZDA pripeljali 11 arabskih oriksov. Zanje so poskrbeli v rezervatu za prosto\xc5\xbeive\xc4\x8de \xc5\xbeivali Shaumari. Od takrat ne samo, da je populacija oriksov dosegla 200, ampak Jordanija z njimi oskrbuje tudi  druge dr\xc5\xbeave . V Jordaniji najdemo \xc5\xa1tevilne sesalce, ve\xc4\x8d kot \xc5\xa1tiristo vrst ptic obi\xc5\xa1\xc4\x8de ali \xc5\xbeivi v dr\xc5\xbeavi, najdenih je bilo ve\xc4\x8d kot dva tiso\xc4\x8d rastlinskih. Skupno 220 vrst ptic selivk prileti v in iz Jordanije iz Evrope, Azije in Afrike. Poleg tega je tu 150 vrst gnezdilk.\n_START_SECTION_\nGeografija\n_START_PARAGRAPH_\nPoleg zelo kratkega obalnega pasu v Akabskem zalivu je Jordanija skoraj popolnoma zaprta. Ve\xc4\x8dinoma je sestavljena iz dvignjene planote med 700 do 1200 m nadmorske vi\xc5\xa1ine, razdeljene na grebene, doline in soteske. Vzhodni del dr\xc5\xbeave je pu\xc5\xa1\xc4\x8dava, ki se zdru\xc5\xbei v Sirsko pu\xc5\xa1\xc4\x8davo in severnim delom Arabske pu\xc5\xa1\xc4\x8dave. Tu je nekaj oaz in nekaj sezonskih potokov. Zahodni del dr\xc5\xbeave je bolj gorat z naravno vegetacijo mediteranskega zimzelenega gozda. Zahodna meja je dolina reke Jordan, kjer reka Jordan in Mrtvo morje le\xc5\xbeita nekaj sto metrov pod morsko gladino in tvorita mejo med Jordanijo na vzhodu ter Izraelom in palestinskim ozemljem na zahodu._NEWLINE_Severni del doline reke Jordan je najbolj rodovitno obmo\xc4\x8dje dr\xc5\xbeave. Mrtvo morje dobiva vodo iz reke Jordan in sezonskih potokov v vadijih, vendar nima izliva. Z izhlapevanjem izgubi vodo, je izjemno slano, v njem ni \xc5\xbeivljenja \xc5\xbeivali ali rastlin. Proti jugu je zahodna meja dr\xc5\xbeave oblikovana kot pe\xc4\x8dina na robu Velike riftne doline, ki se nadaljuje proti jugu do Akabskega zaliva. Podnebje je poleti vro\xc4\x8de in suho, pozimi pa hladno, \xc4\x8das leta, ko se pojavijo vse padavine.\n_START_SECTION_\nRastlinstvo\n_START_PARAGRAPH_\nJordanija ima vrsto habitatov z biotsko raznovrstnostjo. V dr\xc5\xbeavi so zabele\xc5\xbeili ve\xc4\x8d kot dva tiso\xc4\x8d vrst rastlin; pribli\xc5\xbeno 150 rastlinskih dru\xc5\xbein in 700 rodov. Samo trije od teh so golosemenke; alepski bor (Pinus halepensis), Vednozelena cipresa in fenicijski brin (Juniperus phoenicea). Zabele\xc5\xbeenih je bilo od pet do deset vrst praproti, pribli\xc5\xbeno 150 vrst gliv in li\xc5\xa1ajev._NEWLINE_\xc5\xa0tevilne cveto\xc4\x8de rastline cvetijo spomladi po zimskem de\xc5\xbeevju, vrsta vegetacije pa je v veliki meri odvisna od koli\xc4\x8dine padavin. Gorske regije na severozahodu so odete v naravne gozdove  bora, listopadnega hrasta, zimzelenega hrasta, pistacije in divjih oljk. Na jugu in vzhodu se vegetacija bolj grmi\xc4\x8dasta in se zdru\xc5\xbei v stepsko rastje, sredi\xc5\xa1\xc4\x8de in vzhod dr\xc5\xbeave pa sta v veliki meri hamada, vrsta pu\xc5\xa1\xc4\x8davske pokrajine, ki jo sestavljajo visoke, v glavnem nerodovitne, trde skalnate planote, kjer se je ve\xc4\x8dina peska odstranila z deflacijo._NEWLINE_Pobo\xc4\x8dja, ki gledajo na riftno dolino, so zasedena z vadiji, po katerih pozimi te\xc4\x8de voda in imajo bujno rast dreves in grmovja na sicer negostoljubnem terenu. V riftni dolini so v naravnem rezervatu Fifa soline in obmo\xc4\x8dja poltropske vegetacije. Na jugu, blizu Akabskega zaliva, je naravni rezervat Qatar, to obmo\xc4\x8dje je skozi celo leto suho in vsebuje stepsko rastlinstvo z akacijevimi drevesi._NEWLINE_Na grmi\xc5\xa1\xc4\x8dnem obmo\xc4\x8dju je glavna lesna vrsta Sarcopoterium spinosum, v stepah prevladujejo Ballota undulata in Salvia dominica, z Astragalus bethlemiticus in Marrubium libanoticum. Obmo\xc4\x8dje hamada ima omejeno \xc5\xa1tevilo vrst. V kamnitih obmo\xc4\x8djih pogosto prevladuje Anabasis spp. medtem ko imajo bolj pe\xc5\xa1\xc4\x8dena obmo\xc4\x8dja ve\xc4\x8d Retama raetam. Na obmo\xc4\x8djih z vadiji, gramoznimi tlemi ali kraji, ki so izpostavljeni hitrim poplavam, obstaja bolj raznolika flora, ki vklju\xc4\x8duje tamari\xc5\xa1o, pelin (Artemisia) in [Akacija|akacijo]], na prodnatih obmo\xc4\x8djih pa so po navadi Salsola verticillata in Halogeton alopecuroides. Dr\xc5\xbeavna ro\xc5\xbea Jordanije je \xc4\x8drni iris (Iris nigricans), ki ga lahko najdemo v bli\xc5\xbeini Madabe.\n_START_SECTION_\n\xc5\xbdivalstvo\n_START_PARAGRAPH_\nLov je v Jordaniji tradicionalni \xc5\xa1port, v 1930-ih pa so arabskega oriksa v dr\xc5\xbeavi izlovili do izumrtja. Tri vrste gazel, Gazella dorcas, gol\xc5\xa1ava gazela (Gazella subgutturosa) in gorska gazela (Gazella gazella), so bile prav tako lovljene in mo\xc4\x8dno iztrebljene. Leta 1973 je bila sprejeta zakonodaja za nadzor lova, uvedli so zaprto sezono in dolo\xc4\x8dili kvote. Rezervat za prosto\xc5\xbeive\xc4\x8de \xc5\xbeivali Shaumari, ograjeno obmo\xc4\x8dje v pu\xc5\xa1\xc4\x8davah osrednje Jordanije, se odtlej uporablja v programu vzreje in ponovno uvedbo arabskega oriksa , pa tudi za drugih vrst, kot so somalijski noj (Struthio molybdophanes), perzijski onager ( Equus hemionus onager ) in gazele . Druge \xc5\xbeivali, ki so jih izpustili v naravo, so nubijski ibex ( Capra nubiana ), divja svinja, damjak in srna._NEWLINE_Mesojedi sesalci v Jordaniji so \xc4\x8drtasta hijena (Hyaena hyaena), karakal, d\xc5\xbeungelska ma\xc4\x8dka, saharska ma\xc4\x8dka, afri\xc5\xa1ka divja ma\xc4\x8dka (Felis lybica), arabski volk (Canis lupus arabs), zlati \xc5\xa1akal (Canis aureus), fenek, arabska rde\xc4\x8da lisica (Vulpes vulpes arabica), Blanfordova lisica (Vulpes cana), R\xc3\xbcppellova lisica (Vulpes rueppellii), egip\xc4\x8danski mungo ( Herpestes ichneumon ), mala podlasica, evropski jazbec ( Meles meles ) in evropska vidra (Lutra lutra). Obstaja pribli\xc5\xbeno dvajset vrst netopirjev in podobno \xc5\xa1tevilo glodavcev, vklju\xc4\x8dno kavka\xc5\xa1ka veverica, azijski vrtni polh (Eliomys melanurus), evfratski skaka\xc4\x8d (Allactaga euphratica), bli\xc5\xbenjevzhodna slepa podgana (Spalax ehrenbergi) ter razli\xc4\x8dni voluharji, mi\xc5\xa1i, podgane, bodi\xc4\x8daste mi\xc5\xa1i, skaka\xc4\x8di in hr\xc4\x8dki. Drugi sesalci, ki jih najdemo v primernem habitatu, so divja svinja, evropski zajec, gorski zajec, indijski divji pra\xc5\xa1i\xc4\x8d, pe\xc4\x8dinar (Procavia capensis), rjavoprsi je\xc5\xbe, dolgouhi je\xc5\xbe (Hemiechinus auritus) in pu\xc5\xa1\xc4\x8davski je\xc5\xbe (Paraechinus aethiopicus)._NEWLINE_V Jordaniji je bilo zabele\xc5\xbeenih pribli\xc5\xbeno 426 vrst ptic. Mnoge od teh so redke ali naklju\xc4\x8dni pri\xc5\xa1leki, druge  so ptice selivke v prehodu med gnezdi\xc5\xa1\xc4\x8dem in prezimovali\xc5\xa1\xc4\x8dem. Nekatere prezimujejo v Jordaniji. Nekatere od njih so globalno ogro\xc5\xbeene, med njimi so beloglava raca (Oxyura leucocephala), tristanski \xc5\xa1vigavec (Pterodroma incerta), klav\xc5\xbear, egiptovski jastreb, beloglavi jastreb, golouhi jastreb (Torgos tracheliotos), faraonska orlova sova (Bubo ascalaphus), pegasta sova, planinski orel, stepski orel, veliki klinka\xc4\x8d, kraljevi orel, MacQueenova bustard (Chlamydotis macqueenii), sibirski \xc5\xbeerjav (Leucogeranus leucogeranus), stepska priba (Vanellus gregarius), sokol plenilec, marmornata raca (Marmaronetta angustirostris), vodna penica (Acrocephalus paludicola) in sirska pevka. V biosferskem rezervatu Mud\xc5\xbeib najdemo \xc5\xa1tiri velike ujede, ka\xc4\x8darja, rjasto kanjo, pu\xc5\xa1\xc4\x8davskega sokola ( Falco peregrinus pelegrinoides ) in kraguljega orla in globalno ogro\xc5\xbeeno ju\xc5\xbeno postovko. Druge vrste ptic, ki prevladujejo v Jordaniji so siva vrana, \xc5\xa1oja, smrdokavra, kukavica, izraelski rde\xc4\x8deperutec (Onychognathus tristramii), dima\xc4\x8da vrana in bulbul (Pycnonotus xanthopygos)._NEWLINE_Iz Jordanije je znanih pet vrst \xc5\xbeelv in obstajajo razli\xc4\x8dne ka\xc4\x8de,. Drugi plazilci so gekon, skink, agame ku\xc5\xa1\xc4\x8darice, pu\xc5\xa1\xc4\x8davski varan in breznogi ku\xc5\xa1\xc4\x8dar. Dvo\xc5\xbeivke so omejene na eno vrsto pupkov (Ommatotriton vittatus) in tri vrste \xc5\xbeab in krasta\xc4\x8d._NEWLINE_\xc5\xa0tevilo sladkovodnih vrst rib je omejeno, vendar v reki Jordan in razli\xc4\x8dnih jezerih in jezovih obstaja 25 vrst doma\xc4\x8dih in vnesenih rib v osmih dru\xc5\xbeinah. Jordanski krap (Acanthobrama lissneri) je vrsta rib, endemi\xc4\x8dnih rek in jezer pore\xc4\x8dja Jordana. Uvedli so ga v ve\xc4\x8d jezer in akumulacij v regiji, vklju\xc4\x8dno z rezervatom Azraq Wetland, \xc4\x8deprav se ta oaza v vzhodni pu\xc5\xa1\xc4\x8davi presu\xc5\xa1i, ker se pridobivajo prekomerne koli\xc4\x8dine podzemne vode.  Kriti\xc4\x8dno ogro\xc5\xbeeni  Aphanius sirhani se obdr\xc5\xbei tudi na tej isti lokaciji s populacijo, ki jo sestavlja pribli\xc5\xbeno nekaj tiso\xc4\x8d osebkov.\n_START_SECTION_\nZa\xc5\xa1\xc4\x8dita\n_START_PARAGRAPH_\nKraljevo dru\xc5\xa1tvo za ohranjanje narave je bilo ustanovljeno leta 1966 za za\xc5\xa1\xc4\x8dito in upravljanje naravnih virov Jordanije. Pod njegovim okriljem sta bila postavljena biosferni rezervat Dana in biosferni rezervat Mud\xc5\xbeib ter pribli\xc5\xbeno devet drugih naravnih rezervatov za \xc5\xbeivali, gozd in mo\xc4\x8dvirje.'